Gandia ret homenatge a l'exregidor Salvador Gomar, afusellat pel franquisme
14 abril 2021

## Gandia ret homenatge a l'exregidor Salvador Gomar, afusellat pel franquisme14 abril 2021Última actualització: 14 abril 2021

![](../gestion/img/5cdc08b8e14abbe32673184e1b008666f5cc8273e6e078f29674db08db699ac7.jpg)  
  

El saló de plenaris de l'Ajuntament de Gandia ha acollit aquesta vesprada un emotiu acte de reconeixement a Salvador Gomar Noguera 'Garnacha', veí i regidor de Gandia que va ser afusellat pel franquisme a finals de 1939. Les seues restes van ser identificades recentment a la fossa de Paterna i ja reposen al cementiri de Gandia al costat dels de la seua vídua Maria Pons.

L'homenatge ha estat presidit per l'alcaldessa de Gandia, Diana Morant, qui va atorgar al fill de Salvador Gomar una rèplica de la medalla de regidor, i ha comptat amb la participació de Nahuel González, regidor de Memòria Democràtica, i del nét de Salvador Gomar.

A l'acte van assistir familiars de l'exregidor, el secretari d'Organització de PSPV, José Muñoz; el secretari Intercomarcal d'UGT Ribera-Safor-Vall d'Albaida-Costera i Canal de Navarrés, Raül Roselló; i els portaveus dels grups municipals de PSPV, José Manuel Prieto; i Compromís Més Gandia Unida, Josep Alandete. Tampoc han faltat Aina Tarrasó i Victoria Reig, en representació de l'Associació de Familiars de Víctimes del Franquisme; Salvador Sanchis, president de l'Associació Republicana de la Safor; i Teresa Llopis, presidenta de l'Associació de Familiars de la Fossa Comuna 100 de Paterna.

"_Gandia rescata hui una d'aquestes històries que, com tantíssimes altres, s'han amagat en un mutisme eixordador i en un oblit intencionat de les institucions cap al dret a conéixer la veritat sobre el passat_", ha assenyalat **Diana Morant**.

"_Salvador va patir un dels moments més difícils de la nostra història contemporània: el moment en què un grup de militars es va alçar contra la República democràtica provocant una sagnant Guerra Civil_", va explicar l'alcaldessa en la seua intervenció, on ha recordat que Gomar va ser detingut el 21 de maig de 1939 i portat davant un tribunal militar que el va condemnar a la pena de mort. Una sentència que es va complir l'endemà de Tots Sants de 1939 a Paterna. En el moment de la seua execució tenia 33 anys, una dona i un fill petit.

Morant va posar en valor la feina que Gomar va realitzar en defensa de la República amb la creació d'un comité amb totes les forces socials i sindicals fidels a la legalitat. A més, va participar com a sindicalista en la comissió de treball, on controlava si els jornalers treballaven o no, i si cobraven o no. "_Va ser actiu en el seu compromís, demanant un treball abnegat per guanyar la guerra i per fer complir la consigna de govern de no deixar ni un pam de terra sense conrear". "Mai és tard per reviure aquella dramàtica realitat que va canviar moltes vides i, fins i tot, la nostra història. Mai és tard per recuperar el dret a la veritat i compensar el patiment de les víctimes i dels seus familiars" "Va ser un exemple de fortalesa, valentia i compromís amb els seus ideals, amb els drets de les persones, tant fora com dins d'aquest ajuntament. Un coratge que han heretat els seus familiars, els quals mai han perdut l'esperança de trobar les seues restes per portar-les al lloc on va néixer, i poder descansar en pau_".

L'alcaldessa també ha volgut agrair a "les institucions públiques, els governs progressistes, per lleis, com ara, la Llei de Memòria Històrica en l'àmbit estatal; o la Llei de Memòria Democràtica i per a la Convivència de la Comunitat Valenciana, que ens permeten celebrar hui aquest acte de reconeixement públic a Salvador Gomar, i atorgar el restabliment de la dignitat i l'honor, així com la reparació moral dels danys ocasionats" i va concloure la seua intervenció afirmant: "És obligació de les institucions públiques investigar perquè es faça, justícia i es faça memòria, perquè aquells fets terribles mai es repetesquen".

Per la seua banda, **Nahuel González**, ha declarat que "_hui retem homenatge des de l'Ajuntament de Gandia, institució hereva de la qual ell va formar part, espai de la sobirania popular municipal on tornem a tenir un govern progressista i republicà. Ho fem reflectint en el seu exemple antifeixista i seguint el fil roig de la història que Salvador Gomar i tantes altres persones republicanes ens van marcar, un estel de llibertat que ens il·lumina el camí a seguir i ens dóna forces per seguir treballant per la nostra ciutat. Esperem estar a l'altura" "No hi ha millor homenatge que seguir lluitant per combatre el feixisme i construir una societat més justa, democràtica i lliure. Aprenem de les persones que ens van precedir per defensar amb fermesa els valors republicans i construir col·lectivament un futur digne per al nostre poble. Salvador, gràcies a persones com tu, seguim!_".

Finalment, el nét de **Salvador Gomar** va recordar el trajecte que va haver de recórrer tota la família fins a esbrinar on havia estat enterrat després del seu afusellament i com després de molt temps van aconseguir identificar-ne les restes i donar-les sepultura amb la seua dona al cementiri de Gandia.  
_"Quan pensàvem que ja tot estava fet, hui 14 d'abril, ací a la sala de plenaris de l'ajuntament de Gandia, la nostra ciutat, la corporació ha tingut a bé rendir-li aquest homenatge a l'avi com a membre de la comissió gestora des del 23 de febrer, fins al 20 d'octubre de l'any 1936" "Vull agrair en nom del meu pare, el meu germà i el meu propi juntament amb les nostres famílies l'homenatge que rebem, però a la vegada m'agradaria fer partícip també als membres de la Fossa 100, als familiars de les persones que van ser afusellades juntament amb el meu avi aquell 2 de novembre de 1939. Familiars que estan hui ací representats per Teresa Llopis a la qual vull dir que no decaiguen, que sé que no ho faran, però que no es rendesquen que estic segur que aquest segon anàlisi d'ADN en què estan ara en procés donarà alegries en forma d'identificacions positives_".

Gomar va finalitzar la seua intervenció agraint a totes les institucions, ajuntaments, Diputació, Conselleria la implicació que han tingut en aquest projecte i demanat que "_continuen ajudant, seguisquen col·laborant com fins ara, ja que encara queda molta feina per fer i moltes famílies per recuperar als seus éssers estimats_".

**Sobre Salvador Gomar**  
Agricultor sense terra, jornaler de camp, fill i nét d'agricultors. Salvador Gomar va ser president del sindicat més important de la ciutat, la Societat de Treballadors del Camp "El Amanecer", d'UGT, i era afiliat del Partit Socialista. Va ser regidor durant l'alcaldia de Marcelino Pérez-Benjamín Bravo, entre febrer i octubre de 1936. També va ser membre de Comité Executiu Antifeixista de Gandia.

[Twittear](https://twitter.com/share)